i Montserrat Minobis i Puntonet | enciclopèdia.cat
Figueres, Alt Empordà, 24 d’octubre de 1942 — Barcelona, 11 de maig de 2019
Germana de l’escriptor Gregori Minobis. Estudià filosofia i lletres i periodisme. El 1961 començà a treballar a Ràdio Popular de Figueres. El 1974 s’incorporà a Ràdio Espanya a Barcelona, on presentà el primer informatiu en català de la cadena. L’any 1976 entrà a Ràdio 4, on desenvolupà una llarga trajectòria professional en programes informatius i culturals. També treballà per a Televisió Espanyola a Catalunya. Del 1994 al 2002 fou presidenta de la Xarxa Europea de Dones Periodistes i de l’Associació de Dones Periodistes de Catalunya. Formà part de la comissió organitzadora de les Primeres Jornades Catalanes de la Dona (1976) i del Congrés de Cultura Catalana. Tingué una trajectòria intermitent de militància política, primer a Unió Democràtica de Catalunya (1970-77), i posteriorment formà part del grup fundador de Nacionalistes d’Esquerra (1980). Formà part de la candidatura d’Iniciativa per Catalunya per Barcelona a les eleccions municipals del 1995.
Col·laborà també en la premsa escrita: Avui, Hoja del Lunes, Oriflama i Serra d’Or, entre d’altres, i fou professora associada de la Facultat d’Audiovisuals de la Universitat Pompeu Fabra. El 1987 rebé el premi Ciutat de Barcelona, i el 1996, la Creu de Sant Jordi. Del 2001 al 2004 fou degana del Col·legi de Periodistes de Catalunya, i els anys 2004-05 directora de Catalunya Ràdio. El setembre del 2010 impulsà l’agència de notícies La Independent, amb el propòsit de centrar-se especialment en les notícies relacionades amb la igualtat de gènere.
Data d'actualització: 2019-05-13